सपा और भाजपा सरकार की कार्यशैली में कोई खास अंतर नहीं: मायावती
मायावती ने कहा कि सपा और भाजपा सरकार की कार्यशैली में कोई खास अंतर देखने को नहीं मिल रहा है।
लखनऊ: बहुजन समाज पार्टी की सुप्रीमो मायावती ने उत्तर प्रदेश में कानून व्यवस्था की हालत पर सवाल उठाते हुए इसे दयनीय बताया है और सरकार से अपील की है कि वह इसपर ध्यान दे। मायावती ने कहा कि सपा और भाजपा सरकार की कार्यशैली में कोई खास अंतर देखने को नहीं मिल रहा है।  मायावती ने ट्वीट कर कहा कि दलितों के साथ होनेवाले द्वेष, उत्पीड़न और बलात्कार, हत्या आदि की मानवता को शर्मसार करने वाली घटनायें साबित करती हैं कि प्रदेश में कानून-व्यवस्था की स्थिति अति-दयनीय है। इन घटनाओं के प्रति सरकारी लीपापोती से हालात और बिगड़ रहे हैं। उन्होंने अपील की है कि सरकार इस पर ध्यान दे।मायावती ने आगे लिखा,  'इन जघन्य घटनाओं से स्पष्ट तौर पर जनता को सपा व भाजपा सरकार की कार्यशैली में कोई खास अन्तर देखने को नहीं मिल रहा है तथा कांग्रेस पार्टी के राज में तो यहाँ पीड़ितों की एफआइआर तक भी नहीं दर्ज की जाती थी। साथ ही उस दौरान मीडिया भी आज की तरह उतना सक्रिय नहीं था।'